“ตู่” เปิดทำเนียบฯ นั่งหัวโต๊ะ ถกรัฐ-เอกชน เฟ้นมาตรการช่วย “เอสเอ็มอี”
นายยกรัฐมนตรี เปิดทำเนียบรัฐบาล ร่วมหารือภาครัฐ-เอกชน หานโยบายช่วยเหลือกลุ่มเอสเอ็มอี ที่ได้รับผลกระทบจากโควิด-19
นายยกรัฐมนตรี เปิดทำเนียบรัฐบาล ร่วมหารือภาครัฐ-เอกชน หานโยบายช่วยเหลือกลุ่มเอสเอ็มอี ที่ได้รับผลกระทบจากโควิด-19
23 มิ.ย. 2564

ผู้สื่อข่าวรายงานว่า วันนี้ 23 มิถุนายน 2564 ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางเข้าปฏิบัติภารกิจที่ตึกไทยคู่ฟ้า ทำเนียบรัฐบาลตามปกติ  ซึ่งในเวลา 14.30 น. นายกรัฐมนตรีจะเป็นประธานการประชุม  หารือนโยบายช่วยเหลือเอสเอ็มอีกับภาคเอกชน โดยมีนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน , นายอาคม เติมพิทยาไพสิฐ รัฐมนตรีว่าการกระทรวงการคลัง ,นายสุชาติ ชมกลิ่น รัฐมนตรีว่าการกระทรวงแรงงาน  , นายอนุชา พิชยนันท์ เลขาธิการสภาพัฒนาการเศรษฐกิจและสังคมแห่งชาติ (สศช.) , นายวีระ พงษ์มาลัย ผู้อำนวยการสำนักส่งเสริมวิสาหกิจขนาดกลางและขนาดย่อม  และนายปิติ ตัณฑเกษม ประธานคณะอนุกรรมการวิเคราะห์และเสนอแนะมาตรการบริหารเศรษฐกิจ ศูนย์บริหารสถานการณ์เศรษฐกิจจากผลกระทบการระบาดของโรคติดเชื้อไวรัสโคโรนา 2019 เข้าร่วมการประชุม
ขณะที่ภาคเอกชน ประกอบด้วย นายสนั่น อังอุบลกุล ประธานสภาหอการค้าแห่งประเทศไทย , นายสุพันธุ์ มงคลสุธี ประธานสภาอุตสาหกรรมแห่งประเทศไทย รวมถึง , นายผยง ศรีวณิช ประธานสมาคมธนาคารไทย และนายแสงชัย ธีรกุลวาณิช ประธานสมาพันธ์เอสเอ็มอีไทย
สำหรับการประชุมในวันนี้  เพื่อติดตามความคืบหน้า อุปสรรคในการเข้าถึงแหล่งเงินทุนของผู้ประกอบการขนาดเล็กและกลางหรือเอสเอ็มอี  รวมถึงกลุ่มค้าปลีกที่ต้องการให้รัฐบาลช่วยเหลือ จากผลกระทบของการแพร่ระบาดของโควิด-19  รวมถึงแนวทางการเปิดประเทศใน 120 วัน โดยเรื่องเร่งด่วนที่ภาคเอกชนต้องการให้รัฐบาลช่วยเหลือ คือ การอัดฉีดสภาพคล่องที่มีอยู่ในระบบของสถาบันการเงิน แบบความเสี่ยงต่ำในระดับที่รับได้  ซึ่งรัฐบาลควรมีนโยบายกลาง ออกมาให้สถาบันการเงินปฏิบัติในแนวทางเดียวกัน เพื่อกระตุ้นให้สถาบันการเงินกล้าปล่อยสินเชื่อออกมาเพิ่มเติม